Tribunalul Cluj l-a condamnat pe Sabin Pocol Valeriu, comisar al Gărzii de Mediu Cluj, la doi ani și patru luni de închisoare cu suspendarea executării pedepsei. Soluția pe scurt dispune ca el să facă muncă în folosul comunității la Primăria municipiului Cluj-Napoca sau la Parohia Ortodoxă Română a „Tuturor Sfinților”. De asemenea, interesant este că cei de la Garda de Mediu Cluj nu s-au constituit parte civilă în dosar, astfel că sentința de condamnare nu dispune confiscarea sumelor de bani cu are el a prejudiciat instituția.
Procurorii DNA Cluj l-au trimis în judecată pe Sabin Valeriu Pocol, la data faptelor comisar în cadrul Gărzii Naționale de Mediu – Comisariatul Județean Cluj, în sarcina căruia s-a reținut comiterea a două infracțiuni de abuz în serviciu dacă funcționarul public a obținut pentru sine ori pentru altul un folos necuvenit.
În rechizitoriul întocmit, procurorii arată că în 7 octombrie 2020 și 10 noiembrie 2021 Pocol în calitate de comisar în cadrul Gărzii Naționale de Mediu – Comisariatul Județean Cluj, cu ocazia controalelor pe care le-ar fi realizat la o societate comercială, deși ar fi constatat că aceasta nu deținea o autorizație valabilă de mediu, nu ar fi luat nicio măsură față de societate, permițând continuarea activității acesteia. Aceste demersuri ar fi avut ca și consecințe producerea unui folos necuvenit în favoarea societății respective, care și-a putut continua activitatea de comercializare a unor produse chimice fără a deține o autorizație de mediu, precum și vătămarea intereselor legitime ale Gărzii Naționale de Mediu de a asigura respectarea legislației în materie, susțin anchetatorii.